Jabir Johnson
"Jabir Johnson "Jaizmela" Mkingimle"' (alizaliwa 17 Agosti 1984, Kibena katika mkoa wa Njombe) ni mwandishi wa habari na mtangazaji nchini Tanzania. Machi 1, 2017 alisaini mkataba wa miaka miwili ambao ulipaswa kumalizika Februari 28, 2019 na kampuni ya Mpakasi Limited inayomiliki wavuti ya Hivisasa ambako amejikita katika masuala ya habari za michezo. Lakini ilipofika Desemba 12, 2017 mmiliki wa wavuti hiyo alitangaza kuifunga kutokana na changamoto lukuki alizokuwa nazo. Kabla ya hapo alikuwa akijitolea Sahara Media Group baada ya kumaliza mkataba wake na Gazeti la Tanzania Daima alilodumu nalo kwa miaka mitatu hadi Oktoba 28, 2016. Amekuwa akisikika katika studio za redio Kiss FM nchini Tanzania katika taarifa za habari, matukio na michezo.
Ni mtoto wa tatu kati ya watano waliozaliwa katika familia ya Mzee Mking'imle. Alianza elimu ya msingi mwaka 1992 hadi 1998. Kisha shule ya upili yaani sekondari kuanzia 1999-2005. Ilipofika Agosti 2006 alijiunga na Chuo Kikuu cha Dar es Salaam (UDSM) kwa ajili ya Shahada ya Kwanza ya masomo ya Sanaa (Fine and Performing Arts) hata hivyo hakuweza kumaliza masomo hayo.
Februari 2009 Chuo Kikuu cha Dar es Salaam kilifungwa ghafla kutokana na wanafunzi wa chuo hicho kugomea Bodi ya Mikopo (HELSB). Masharti ya kurudi yakawa magumu kwa baadhi ya wanafunzi akiwamo Jabir hali iliyomfanya ashindwe kuhitimu mwaka wa tatu. Alijitupa mtaani kuendelea na shughuli za kimaisha, ndipo mwaka 2010 alipojiunga na Chuo cha Uandishi wa Habari mkoani Mbeya (MIJO) alipochukua masomo ya Uandishi wa Habari na Utangazaji hadi mwaka 2011.
Wakati huo alikuwa akifanya kazi na Kituo cha Redio cha Mbeya FM. Katika utangazaji alikuwa akitumia Johnson Jabir, akijulikana zaidi kwa maneno matatu "Pamoja kwa Umoja". Mwanzoni mwa mwaka 2011 aliajiriwa na Redio Baraka FM ya jijini Mbeya iliyokuwa ikijihusisha na masuala ya dini. Mwaka 2012 aliitumikia redio mpya wakati huo ilikuwa ikiingia jijini hapo ya Ushindi FM iliyo chini ya Kanisa la Tanzania Assemblies of God.
Mei 2012 alirudi Mbeya FM akipewa mikoba ya Meneja wa Redio hiyo. Akiwa hapo aliitumikia akiwa na wafanyakazi wenzake Asha Athumani, Gwamaka Mwankota, Lucy Patrick, Fredy Jackson, Amily Abdallah na Stanslaus Lambert. Novemba 2012 alipata kazi mjini Moshi, Kilimanjaro katika Redio Kili FM akipewa mikoba ya Mhariri wa Habari.
Mei 2013 alitua Tripple A jijini Arusha katika kitengo cha Michezo. Ndipo Januari 2014 alipoanza kufanya kazi kwa ukamilifu na gazeti la Tanzania Daima kitengo cha michezo akiwa mwakilishi mkoani Kilimanjaro. Februari 2015 alihamishiwa makao makuu ya gazeti hilo jijini Dar es Salaam na mkataba rasmi alipewa Aprili 2015.
Januari 16, 2017 alianza kujitolea katika medani ya Utangazaji katika Redio Kiss FM jijini Dar es Salaam. Kiss FM iliyo chini ya umiliki wa Sahara Media Group yenye vyombo vingine vya habari kama vile Star TV na Radio Free Africa (RFA), ilikubali maombi ya kufanya kazi hapo. Aliingia katika kitengo cha Habari na Michezo kama ilivyo kawaida yake. Alidumu Kiss FM hadi Agosti 2017 siku chache baada ya uchaguzi wa Kenya kufanyika. Sababu za kuondoka kwake zinaelezwa kuwa za kifamilia. Hakika ni mpenda michezo hupendelea kusakata kabumbu katika nafasi ya ulinzi na kiungo wa pembeni (winga).
Alirudi tena katika redio Kiss FM mwezi Mei mwaka 2018 baada ya kurudi kutoka nyumbani kwao huko Makambako alikokuwa amekwenda kwa ajili ya mapumziko. Aliporudi alibadilishwa kitengo na kupelekwa katika masuala ya habari na matukio, ambako ameendelea kufanya hadi sasa.